4 หุ้นขุดเหรียญ กอดคอร่วง! เซ่นบิตคอยน์หลุด 2.3 หมื่นดอลล์ หลัง “เทสลา” เทขาย 75%
4 หุ้นขุดเหรียญ ราคาร่วง รับผลกระทบราคาบิตคอยน์หลุด 2.3 หมื่นดอลลาร์ หลังเทสลา อิงค์เทขายบิตคอยน์สัดส่วน 75% ของจำนวนบิตคอยน์ที่บริษัทถือครองอยู่
4 หุ้นขุดเหรียญ ราคาร่วง รับผลกระทบราคาบิตคอยน์หลุด 2.3 หมื่นดอลลาร์ หลังเทสลา อิงค์เทขายบิตคอยน์สัดส่วน 75%
21 ก.ค. 2565

ผู้สื่อข่าวรายงานว่า วันนี้ (21ก.ค.65) บริษัทจดทะเบียนในตลาดหลักทรัพย์ฯ ที่เกี่ยวข้องกับเครื่องขุดเหรียญบิตคอยน์ราคาหุ้นปรับตัวลงไปตามทิศทางราคาบิตคอยน์ร่วงหลุดจากระดับ 23,000 ดอลลาร์ หลังจากบริษัทเทสลาขายบิตคอยน์ในสัดส่วนสูงถึง 75% ของจำนวนบิตคอยน์ที่บริษัทถือครองอยู่
ผลดังกล่าวส่งผลเซนติเมนต์เชิงลบต่อราคาหุ้น นำโดย บริษัท ซิก้า อินโนเวชั่น จำกัด (มหาชน) หรือ ZIGA ณ เวลา 14:51 น. ราคาอยู่ที่ระดับ 5.40 บาท ลบ 0.05 บาท หรือ 0.92% สูงสุดที่ระดับ 5.45 บาท ต่ำสุดที่ระดับ 5.30 บาท ด้วยมูลค่าการซื้อขาย 29.89 ล้านบาท
บริษัท บรุ๊คเคอร์ กรุ๊ป จำกัด (มหาชน) หรือ BROOK ณ เวลา 14:54 น. ราคาหุ้นอยู่ที่ระดับ 0.54 บาท ลบ 0.02 บาท หรือ 3.57% สูงสุดที่ระดับ 0.55 บาท ต่ำสุดที่ระดับ 0.53 บาท ด้วยมูลค่าการซื้อขาย 12.24 ล้านบาท
บริษัท เอเจ แอดวานซ์ เทคโนโลยี จำกัด (มหาชน) หรือ AJA ณ เวลา 14:56 ราคาหุ้นอยู่ที่ระดับ 0.26 บาท ลบ 0.01 บาท หรือ 3.70% สูงสุดที่ระดับ 0.27 บาท ต่ำสุดที่ระดับ 0.24 บาท ด้วยมูลค่าการซื้อขาย 8 ล้านบาท
ราคาหุ้น บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ณ เวลา 14:58 ราคาหุ้นอยู่ที่ระดับ 4.30 บาท ลบ 0.02 บาท หรือ 0.46% สูงสุดที่ระดับ 4.34 บาท ต่ำสุดที่ระดับ 4.28 บาท ด้วยมูลค่าการซื้อขาย 6 ล้านบาท
บริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 15:04 ราคาหุ้นอยู่ที่ระดับ 1.68 บาท ลบ 0.02 บาท หรือ 1.18% สูงสุดที่ระดับ 1.71 บาท ต่ำสุดที่ระดับ 1.68 บาท ด้วยมูลค่าการซื้อขาย 3 ล้านบาท
สำหรับภาพรวมของราคาบิตคอยน์ ณ เวลา 14.02 น.ตามเวลาไทย ราคาบิตคอยน์ร่วงลง 497 ดอลลาร์ หรือ 2.13% แตะที่ 22,808 ดอลลาร์หลังจากบริษัทเทสลาขายบิตคอยน์ในสัดส่วนสูงถึง 75% ของจำนวนบิตคอยน์ที่บริษัทถือครองอยู่
ด้าน บริษัทเทสลา อิงค์ กล่าวว่า บริษัทได้ขายบิตคอยน์ในสัดส่วนสูงถึง 75% ของจำนวนบิตคอยน์ที่บริษัทถือครองอยู่ คิดเป็นมูลค่าการขาย 936 ล้านดอลลาร์ หลังจากมูลค่าของบิตคอยน์ทรุดตัวลงอย่างหนัก โดยร่วงลงมากกว่า 50% แล้วในปีนี้
“ณ สิ้นสุดไตรมาส 2/65 เทสลาได้เทขายบิตคอยน์ไปประมาณ 75% ของจำนวนบิตคอยน์ที่เราถือครอง ซึ่งทำให้งบดุลบัญชีของเรามีเงินสดเพิ่มขึ้น 936 ล้านดอลลาร์” เทสลาระบุในการแถลงผลประกอบการประจำไตรมาส 2 ในวันพุธ (20 ก.ค.65) พร้อมกับเสริมว่า บิตคอยน์เป็นหนึ่งในปัจจัยที่ส่งผลกระทบต่อความสามารถในการทำกำไรของบริษัทในช่วงไตรมาส 2/65
โดยที่ผ่านมานั้น นายอีลอน มัสก์ ซีอีโอของบริษัทเทสลาเป็นหนึ่งในบุคคลที่มีชื่อเสียงที่สนับสนุนคริปโทเคอร์เรนซี โดยเขามักจะโพสต์ข้อความลงบนทวิตเตอร์และส่งผลให้ราคาคริปโทเคอร์เรนซีพุ่งขึ้นอย่างแข็งแกร่ง ซึ่งรวมถึงบิตคอยน์และดอจคอยน์
ทั้งนี้ เทสลาเปิดเผยในเดือนก.พ.64 ว่า บริษัททุ่มเงินลงทุนในบิตคอยน์สูงถึง 1.5 พันล้านดอลลาร์ ซึ่งข่าวดังกล่าวทำให้นักลงทุนแห่ซื้อบิตคอยน์ตาม และยังเป็นแรงหนุนราคาบิตคอยน์พุ่งเกือบแตะระดับ 70,000 ดอลลาร์ในเดือนพ.ย.64 ก่อนที่ราคาจะทรุดตัวลงในเวลาต่อมา
 